**Techno legenda érkezik a Budapest Parkba**

**Nincs felesleges sallang, tortadobálás vagy tűzijáték, csak őszinte és áradó techno a teljes átszellemülés jegyében. Paul Kalkbrenner több mint 15 éve van a szakmában, zenéjében pedig mindig keresi az új utakat. A német dj legenda szeptember 8-án a Budapest Parkba érkezik pulzáló live act-jével.**

2008-ban jelent meg a mára kultikussá vált Berlin Calling, ami a 2000-es évek eleji berlini techno világot jeleníti meg, Paul pedig nemcsak a film zenéjét szerezte, de a főszereplő Ickarust is ő alakította. A soundtracken lévő Sky and Sand testvére, Fritz Kalkbrenner hangjával 121 héten keresztül szerepelt a német slágerlistákon és a mai napig sokat pörgetett alkotás. És innen végképp nem volt megállás, a berlini klubéletben a mai napig otthonosan mozgó Kalkbrenner hamarosan ismerős lett a külföldi nagy fesztiválokon és állandó vendége lett világszerte a menő techno kluboknak is. Legutóbbi lemeze a „7” 2015-ben jelent meg és kijelölte az új utat karrierje számára, ahol a Sky and Sand óta ismét énekhanggal dolgozott.

Kalkbrenner legutóbb 2011-ben adott headline koncertet itthon, de egy fesztiválszettre a tavalyi VOLT Fesztiválon is elcsíphették élőben a hazai rajongók, most pedig a Budapest Parkba tér vissza Berlin pulzáló szívverésével szeptember 8-án.